Boccadâze (poexia)

Boccadâze a l'è in opera letiaia in zeneise Doardo Firpo

 Boccadâze 
A Boccadâze ancheu
fan e regatte e onde
urlan mentre se scoran
in sciu pe-o portixeu.
Investan a casetta rossa che l'é de punta
e arrivan da un barcon
a bagna unna strapunta.
- Che destacchæ ciù i gossi!...
- sento sbraggia un pescou,
e intanto che me gio
resto bello assuppoou.

 Testo integrale 
De votte succede che tra onda e onda
se stende comme un'improvvisa calma;       
deslengua e sc-ciumme là vixin a-a sponda
e in te l'aia impregnà de bon arsilio
no resta che un silensio un po stupio.
A poco a poco sento nasce in gìo
voxi velae, poi sbraggi de figgèu,
chi scava in te l'aenin, chi zèuga allèa,
chi travaggia a 'na barca, chi a 'na rae;
unna galinn-a a crocca in sce ’na proa,
un’atra a pitta l'aiga da-a scuggèa.
Dormiggia un gatto in meso a due bibbinn-e,
pisaggia unna veggetta sorva a un scain;
chi èuggezza da un barcon, chi sta in sce-a porta
a gòdise l'odò do vento maen;
chi tegne o chèu in te rèuze, chi in te spinn-e,
chi in mille moddi a vitta se conforta.
O Boccadàze, quande in ti se chinn-a
sciortindo da-o borboggio da çittae,
s’à l’imprescion de ritornà in ta chinn-a
o de cazze in te brasse d’unna moae.
Pà che deslengue un po l’anscia da vitta
sentindo comme lì seggian fermae
ne-a bella intimitae da to marinn-a
a paxe antiga e a to tranquillitae.
Pà che se pòse un’improvvisa calma
fra onda e onda anche dentro a-o chèu
ma appenn-a te se gia torna e spalle
ecco che arriva pronta a nèuva ondà
e torna o bollezumme in meso a-o mà.

Categorîa:Conponiménti in lìgure